दिल्ली च जमनापार, पट पड़गंज ते चिलला नाएं दे ग्राएं दे बशकार नमीं-नमीं बस्सी दी बस्सोआं ऐ-मयूर बिहार। अज्जै कोला दस ब’रे पैह्‌लें, इत्थै मोर गै मोर विचरदे हे। 1989 च जदूं में इत्थै रोह्‌न आया, बड्डलै-बड्डलै रोज मोरें दियां कूह्‌कां सनोचदियां हियां, नोयडा जाने आह्‌ली सिड़का ते जमना नदी दे बशकार बिछे दे खेत्तरें च कोई मोर लम्मियां- लम्मियां गैंईं कदें कताईं पाह्‌लां पांदा जां सिड़का दे कढ़ै बन्हे उप्पर ते टाह्‌लियें ते दरैंके दे रुक्खें उप्पर डुआरी भरदा लब्भी जंदा हा। हून नेईं लभदा। बरसांती दे मौसम च जदूं घटां घरोंदियां न जां रातीं सवेरे दो न्हेरे च कुसै-कुसै घरै दे कोठे उप्परा औंदी इक अद्दी कूक सनोची जंदी ऐ। इस बस्सोआं च कन्क्रीट ते इमारतें दा जाड़ जन उग्गी आया ए इ’नें दस्सें-बारहें ब’रें च-किस डी.डी.-ए दे फ्लैटें दियां रींघां-पीले फिरदे इक्कै ढांचे ढले दे फ्लैट, किश को-आपरेटिव हाउसिंग सोसाइटियें दियां बहुमंजला इमारतां-दिल्ली पुलसा आह्‌लें दी सोसाइटी, इंडियन एयरलाइंज़ दे अफसरें दी सोसाइयी ‘मा विल्ला’, वकीलें दी सोसाइटी ‘मनू ऐपार्टमैंटस’, सुप्रिम कोर्ट दे वकीलें दी ‘सुप्रिम आंक्लेव’ नवभारत टाइम्ज़ ते हिन्दुस्तान टाइम्ज़ आह्‌लें दियां सोसाइटियां, दिल्ली विश्व-विद्यालय़ दे शिक्षकें दी सोसाइटी, ‘सहयोग ऐपार्टमैंट्स’, भारती विदेश सेवा दे अफसरें दी ‘आई.ऐफ.ऐस’, वगैरा वगैरा। ‘सहयोग ऐपार्टमैंट्स’, दे ऐन पिच्छे इक सोसाइटी ऐ ‘आनन्दलोक’ जिसी ‘पूर्वाशा’ बी आखदे न। एह् भारत सरकार दियें केन्द्रिय सेवाएं, ऐई.ए.एस.आई.पी.एस.ते होर विभागें दे अफ्सरें दी सोसाइटी ऐ जेह्‌दे च 304 फ्लैट जां ऐपार्टमैंट्स न।’ इन्दे चा इक, बी, ब्लाक दे 505 नन्बर दे फ्लैट च अ’ऊं रौह्‌ना-पंजमे तल्ले उप्पर। लिफ्ट लग्गे दे न पर ‘केईं बारी सैर करने ताईं निकलो जां सवेरै स’ञां सैर करियै परतोओ तां लिफ्ट बंद मिलदा ऐ-पौड़ियै राहें थल्लै उप्पर जाना औना पौंद ऐ।’